છારા સમાજના લોકોને એકના ત્રણ ગણા રૂપિયા આપી 1,200 કરોડનું કૌભાંડ અશોક જાડેજાએ ૨૦૦૮માં આચર્યું હતું. તેની સામે ૧૧ રાજ્યોમાં પોલીસ ફરિયાદ થઈ હતી. પોલીસે તેની ધરપકડ કરી જેલમાં મોકલી આપ્યો હતો. જાડેજા દસ વર્ષ બાદ જામીન પર મુક્ત થઇ ગયો છે. ત્યારે ત્રણ મહિના પહેલા સીઆઇડી ક્રાઇમે સ્પે. એડવોકેટ સંજય કિકાણી મારફતે ગ્રામ્ય કોર્ટમાં જીપીઆઇડી એક્ટની કલમ લાગે તેવી અરજી કરી રજૂઆત કરી છે કે, કાયદા વિભાગના 1 ઓગસ્ટ, 2017ના નોટિફિકેશનમાં સેકન્ડ એડિશનલ ડિસ્ટ્રિક્ટ એન્ડ સેશન્સ જજ(અમદાવાદ રૂરલ)ને સ્પે. જીપીઆઇડી કોર્ટની માન્યતા આપી છે. આરોપીની વિવિધ મિલકતો છે અને નવો કાયદો લાગે તો તે મિલકતો જપ્ત કરવાની કાર્યવાહી કરી શકાય અને ભોગ બનનારાઓને પરત આપી શકાય.